Ütlen ausalt, ma ei saa sellest aru. Nii et näiteks küüditamisel, mille saatis korda Nõukogude Liitu juhtinud kommunistlik partei oma ustavate kommunistide ja nende käsilaste kätega polnud midagi tegemist kommunistliku õpetuse ivaga, vaid see oli ainult inimloomuse varjukülg? No aga küllap on see mu mõte lihtsalt “kategooriaviga”, nagu Lobjakas ütleb. Kui ma poleks ise proletariaadi diktatuuri režiimi all elanud, siis ehk usukski... Või pigem siiski mitte. Igal juhul käib äge kommunismi rehabiliteerimine intellektuaalide poolt. Kapikommunistid on päevavalgele tulnud. Lühikese aja jooksul on see juba mitmes katse eestikeelses avalikus ruumis kommunismi kaitsta ja isegi heaks kiita, olgu siis põhjuseks soov irriteerida, poliitilist profiiti lõigata või lihtsalt rumalus. Lobjakas oskab ärritavaid seisukohti vaid teistest löövamalt sõnastada.

No ei ole võimalik, aga ikkagi on, mõtlesin ma, kui lugesin Postimehest Ahto Lobjaka kirjutist, kus ta ütleb: “Praktikas on kommunistid võimule saades korda saatnud palju inimsusevastast, kuid süüdi on siin võimu korruptiivsus ja muud inimloomuse varjuküljed, mitte ehtsa — see tähendab marksistliku — kommunistliku õpetuse iva.”

Ja mis on "kommunistliku õpetuse iva"? Kuidas seda eraldada kommunsimi jubedast praktikast, mida enamus lugejaid oma nahal tunneb ja mäletab? Kas need on üldse teineteisest lahutatavad?

Üks noor ülikoolis tegutsev intellektuaal, kellega Facebookis sel teemal vaidlesin, soovitas mul rohkem politoloogia alaseid raamatuid lugeda, et kommunismi biidile paremini pihta saada. Aga olengi omal ajal ENSVs ja Tartu Riiklikus Ülikoolis lugenud lausa kommunismi teoreetikuid ja praktikuid, sel teemal eksameid teinud ja juba siis sain nii teooria kui praktika kaudu aru, et see on üks erakordselt halb asi. Nüüd selgub, et "pahad" kommunistid, kes neid aineid mulle õpetasid, on mind petnud ja vale asja seletanud... Tuleb hakata "õigeid" kommunistlikke tekste lugema hakata... See on juba absurd kuubis!

"Teoreetilise kommunismi" kaitsjad väidavad, et pahad inimesed keerasid "taas kord" selle ilusa idee tuksi ja välja tuli mingi õudus. No kui seda inimest eest ei oleks kõigi oma vigadega, küll siis oleks tore elada!

"Teoreetilise kommunismi" kaitsjad väidavad, et pahad inimesed keerasid "taas kord" selle ilusa idee tuksi ja välja tuli mingi õudus. No kui seda inimest eest ei oleks kõigi oma vigadega, küll siis oleks tore elada! Minge proovige siis ise järele, kui ei jõudnud Nõukogude Liidu Kommunistliku Partei juhtimise all elades asjast aru saada. Maakeral on veel mõni harv paik, kus kommunismi oma naha peal proovida saab, näiteks Põhja-Koreas. Tuleb muru süüa, suurt juhti kiita, ehitada tuumapomme 24/7 ning ähvardada kogu maailma rahumeelse aatomiga.